2019. gada 2. jūlijā Noteikumi Nr. 295

Rīgā (prot. Nr. 31 37. §)

**Lauksaimniecības dzīvnieku un vietējo šķirņu mājas (istabas) dzīvnieku gēnu bankas uzturēšanas kārtība**

Izdoti saskaņā ar

Dzīvnieku audzēšanas un ciltsdarba

likuma 7. panta otro daļu

1. Noteikumi nosaka kārtību, kādā Latvijas Lauksaimniecības universitāte (turpmāk – universitāte) uztur lauksaimniecības dzīvnieku un vietējo šķirņu mājas (istabas) dzīvnieku (turpmāk – dzīvnieki) gēnu banku.

2. Gēnu banka ir krātuve, kurā pastāvīgi uzglabā dzīvnieku šķirņu bioloģiskā materiāla paraugus (turpmāk – paraugi) – asinis, audus, matus, spermu, olšūnas, embrijus un citu materiālu – šķirņu izpētei, raksturošanai, izvērtēšanai, izmantošanai, saglabāšanai un atjaunošanai.

3. Gēnu bankas uzturēšanai universitāte nodrošina atbilstošas kvalifikācijas darbiniekus, telpas, iekārtas un materiālus.

4. Universitāte nodrošina atbilstošus uzglabāšanas apstākļus katram gēnu bankā uzglabātajam parauga veidam.

5. Universitāte atbilstoši pieejamiem finanšu līdzekļiem papildina gēnu banku ar paraugiem, kas iegūti no veseliem dzīvniekiem.

6. Gēnu bankā uzglabājamos paraugus marķē, katram paraugam piešķirot individuālu numuru.

7. Izvērtējot gēnu bankas papildināšanu vai plānojot šķirņu pētījumus, raksturošanu, izvērtēšanu, izmantošanu, saglabāšanu vai atjaunošanu, universitāte pieprasa šķirnes lauksaimniecības dzīvnieku audzētāju biedrībām vai šķirnes mājas (istabas) dzīvnieku audzētāju organizācijām informāciju par attiecīgo šķirni raksturojošiem rādītājiem un audzēšanas tendencēm, kā arī citu informāciju.

8. Ja paraugs vairs nav derīgs šķirņu izpētei, raksturošanai, izvērtēšanai, izmantošanai, saglabāšanai un atjaunošanai, universitāte to likvidē.

9. Universitāte izveido, uztur un regulāri atjauno gēnu bankas datubāzi. Datubāzē iekļauj vismaz šādu informāciju par katru gēnu bankā uzglabāto paraugu:

9.1. donora dzīvnieka suga, šķirne, identifikācijas numurs, dzimums un dzimšanas datums;

9.2. parauga numurs, tā veids, iegūšanas laiks un vieta;

9.3. parauga atrašanās vieta gēnu bankā (parauga uzglabāšanas iekārta).

10. Lai universitāte izveidotu, uzturētu un atjaunotu gēnu bankas datubāzi, Lauksaimniecības datu centrs atbilstoši normatīvajiem aktiem par fizisko personu datu apstrādi nodrošina par gēnu banku atbildīgajam universitātes darbiniekam autorizētu pieeju Lauksaimniecības datu centra ciltsdarba, snieguma pārbaudes un pārraudzības informācijas datubāzei to dzīvnieku datu apskatei, kuri iekļauti vai kurus plānots iekļaut gēnu bankā.

11. Universitāte līdz kārtējā gada 1. februārim rakstveidā iesniedz Zemkopības ministrijā informāciju par stāvokli gēnu bankā iepriekšējā gada 31. decembrī. Informācijā norāda:

11.1. iekārtas;

11.2. paraugu veidu un skaitu katrai dzīvnieku šķirnei. Atsevišķi sniedz informāciju par paraugiem, kas gēnu bankā iekļauti iepriekšējā gadā.

Ministru prezidenta vietā –

Ministru prezidenta biedrs,

aizsardzības ministrs A. Pabriks

Zemkopības ministrs,

kultūras ministra

pienākumu izpildītājs K. Gerhards